KOMISIJOS REGLAMENTAS (EB, Euratomas) Nr. 116/2005
2005 m. sausio 26 d.
dėl PVM grąžinimo neapmokestinamiems subjektams ir apmokestinamiems subjektams už neapmokestinamą veiklą traktavimo įgyvendinant Tarybos reglamentą (EB, Euratomas) Nr. 1287/2003 dėl bendrųjų nacionalinių pajamų rinkos kainomis suderinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos atominės energijos bendrijos steigimo sutartį,
atsižvelgdama į 2003 m. liepos 15 d. Tarybos reglamentą (EB, Euratomas) Nr. 1287/2003 dėl bendrųjų nacionalinių pajamų rinkos kainomis suderinimo (toliau - BNP reglamentas) (1), ypač į jo 5 straipsnio 1 dalį,
kadangi:
(1)
2000 m. rugsėjo 29 d. Tarybos sprendimo 2000/597/EB, Euratomas dėl Europos Bendrijų nuosavų išteklių sistemos (2) 2 straipsnio 7 dalyje numatyta, kad bendrasis nacionalinis produktas rinkos kainomis (BNP) laikomas lygiu bendrosioms nacionalinėms pajamoms rinkos kainomis (BNP), kaip numatė Komisija, taikydama Europos sąskaitų sistemą (ESS). 1996 m. birželio 25 d. Tarybos reglamentu (EB) Nr. 2223/96 dėl Europos nacionalinių ir regioninių sąskaitų sistemos Bendrijoje (3) buvo sukurta 1995 m. ESS (toliau - ESS95), pakeitusi dvi anksčiau buvusias 1970 m. ir 1979 m. sistemas, kuri buvo išdėstyta tame reglamente. Nuo 2002 biudžetinių metų bendras nacionalinis produktas (BNP), kurį taiko ESS95, pakeitė bendras nacionalines pajamas (GNP) kaip nuosavų išteklių kriterijų.
(2)
Tarybos reglamentu (EC, Euratomas) 1287/2003 nustatyta tvarka, kaip valstybės narės turi siųsti duomenis apie bendras nacionalines pajamas, kaip tikrinti BNP skaičius, ir juo įsteigiamas BNP komitetas.
(3)
ESS95 konkrečiai nenurodo, kaip traktuoti PVM grąžinimą neapmokestinamiems subjektams ir apmokestinamiems subjektams už neapmokestinamą veiklą.
(4)
Siekiant apibrėžti bendrąsias nacionalines pajamas rinkos kainomis pagal Reglamento (EB, Euratomas) 1287/2003 1 straipsnį, būtina išaiškinti, kaip traktuoti PVM grąžinimą neapmokestinamiems subjektams ir apmokestinamiems subjektams už neapmokestinamą veiklą.
(5)
1977 m. gegužės 17 d. Šeštojoje Tarybos direktyvoje 77/388/EEB dėl valstybių narių įstatymų, susijusių su apyvartos mokesčiais, derinimo - Bendroji pridėtinės vertės mokesčio sistema: vieningas vertinimo pagrindas (4), pateiktos apmokestinamo subjekto, neapmokestinamo subjekto ir atleistos nuo mokesčių veiklos sąvokos.
(6)
Įgyvendinant 1989 m. vasario 13 d. Tarybos direktyvą 89/130/EEB, Euratomas dėl bendrojo nacionalinio produkto rinkos kainomis suderinimo (5), 1999 m. rugsėjo 8 d. Komisijos sprendime 1999/622/EB, Euratomas (6) išaiškinta, kaip traktuoti PVM grąžinimą neapmokestinamiems subjektams ir apmokestinamiems subjektams už neapmokestinamą veiklą. Toks pat aiškinimas turi būti pateiktas ir dėl bendrųjų nacionalinių pajamų.
(7)
Šiame reglamente numatytos priemonės atitinka BNP komiteto nuomonę,
PRIĖMĖ ŠĮ REGLAMENTĄ:
1 straipsnis
1. Sudarant nacionalinių sąskaitų suvestinius rodiklius įgyvendinant Direktyvą (EB, Euratomas) 1287/2003, PVM, grąžinamas nuo pirkimo sandorių neapmokestinamiems subjektams arba apmokestinamiems subjektams už neapmokestinamą veiklą, ESS95 sistemoje traktuojamas kaip einamasis pervedimas (D7) arba kapitalo pervedimas (D9), o ne kaip grąžintinas PVM.
2. 1 dalyje sąvoka „apmokestinamas subjektas“ suprantama taip, kaip ji apibrėžta Šeštosios direktyvos 77/388/EEB, Euratomas 4 straipsnyje, o sąvoka „neapmokestinama veikla“ - kaip tos direktyvos 13 straipsnyje nurodyta veikla.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 26 d.